Verdagte vas oor moord op geliefde onnie | Netwerk24
Verdagte vas oor moord op geliefde onnie
Deur Esmé Erasmus @Erasmusesme 16 September 2019 11:22
’n Verdagte verskyn vandag in die Bellville-landdroshof in verband met die grusame mesmoord sowat vier maande gelede op ’n geliefde onderwyseres by haar huis in Proteaweg in Durbanville.
Dit kom nadat Helga van Wyk (62), ’n onderwyseres by die Hoërskool Monumentpark in Kraaifontein, op Maandag 10 Junie kort na middernag met ’n enkele steekwond in haar hart doodgesteek.
Knap speurwerk het tot dié deurbraak aanleiding gegee.
Volgens kapt. Marchell Rhode, woordvoerder van die Durbanville-polisie, is die verdagte (29) op videomateriaal gesien waar hy ’n bankkaart gebruik het wat hy op die moordtoneel buitgemaak het. Informante is deur die speurders ingespan om sy identiteit te bepaal.
Die polisie is Donderdag 12 September in kennis gestel oor waar hy hom bevind. Die verdagte is Vrydag 13 September hegtenis geneem en is die naweek in die Durbanville-polisiekantoor se selle aangehou.
Van Wyk en haar man, adv. Johann van Wyk, was tuis toe die aanval na bewering plaasgevind het. Ook Van Wyk het verskeie meswonde opgedoen en het homself na bewering na die Mediclinic Durbanville gery.
Hy het daar volgens inligting inmekaar gesak en is dadelik na die teater gehaas vir ’n noodoperasie.
Volgens die polisie was daar geen teken van gedwonge toegang tot die huis nie.Dié moord het groot opspraak verwek en gelei tot talle gissings op sosiale media – soveel so dat die Durbanville-gemeenskapspolisiëringsforum op sy webblad inwoners versoek het om nie verder hoorsê en ongegronde nuus van nie-amptelike bronne versprei te versprei nie.
Die verdagte, vermoedelik van Venda-omgewing, gaan op ’n klag van moord en ’n klag van poging tot moord verskyn.
Sy naam is aan TygerBurger bekend, maar kan nog nie bekend gemaak word totdat hy nie verskyn het nie.